PRIJEDLOG

Na temelju članka 30. Zakona o komunalnom gospodarstvu („Narodne novine“ br. 68/18 i 110/18, 32/20), i Odluke o komunalnim djelatnostima i načinu obavljanja na području općine Šandrovac (“Općinski glasnik općine Šandrovac” broj 07/2020, 08/2020, 02/2021) te prethodne suglasnosti Općinskog vijeća Općine Šandrovac, Dimnjačarstvo Galović, vl. Ivan Galović, Martinac 4, 43240 Čazma, OIB: 64912960169, MBO 98632477, dana \_\_\_\_\_\_\_\_\_\_\_\_\_\_2024. godine, donosi

**OPĆI UVJETI ISPORUKE KOMUNALNE USLUGE**

**OBAVLJANJE DIMNJAČARSKIH POSLOVA**

**I.  OPĆE ODREDBE**

**Članak 1.**

Ovim Općim uvjetima isporuke komunalne usluge obavljanja dimnjačarskih poslova uređuju se međusobni odnosi između Isporučitelja komunalne usluge obavljanja dimnjačarskih poslova i korisnika dimnjačarskih usluga, odnosno uvjeti pružanja usluge, međusobna prava i obveze ugovornih strana, način obračuna, i plaćanja isporučene usluge.

**II. ODREĐIVANJE POJMOVA**

**Članak 2.**

Pojmovi u smislu ovih općih uvjeta su:

ISPORUČITELJ KOMUNALNE USLUGE OBAVLJANJA DIMNJAČARSKIH POSLOVA Dimnjačarstvo Galović, vl. Ivan Galović, Martinac 4, 43240 Čazma, OIB: 64912960169, MBO 98632477, temeljem ugovora o koncesiji

KORISNIK USLUGA OBAVLJANJA DIMNJAČARSKIH POSLOVA

Fizička ili pravna osoba, vlasnici stambenih objekata, ili poslovnih prostorija (u daljnjem tekstu Korisnik).

DIMNJAČARSKI POSLOVI Podrazumijevaju čišćenje dimnjaka, dimovodnih kanala,centralnih i običnih peći i cijevi, kontrola ispravnosti dimovodnih objekata.

NAKNADA ZA DIMNJAČARSKE POSLOVE

Isporučitelj usluge ima pravo na naknadu za obavljanje dimnjačarskih poslova

SEZONA GRIJANJA

Vrijeme kada se svakodnevno koriste dimnjaci, a traje od 1. listopada do 31 . svibnja.

U vrijeme od 1. lipnja.- 30. rujna Isporučitelj komunalne usluge dužan je organizirati dežurstva za Korisnike koji koriste dimnjake u ljetnom periodu ili za posebne intervencije.

**III. UVJETI PRUŽANJA ODNOSNO KORIŠTENJA KOMUNALNE USLUGE**

**Članak 3.**

Ugovor o isporuci komunalne usluge smatra se sklopljenim po zahtjevu Korisnika za isporuku Usluge.

Korisnik javne usluge obvezan je izvršavati svoja prava i obveze iz Ugovora odnosno koristiti uslugu.

Podnošenjem zahtjeva iz prethodnog stavka Korisnik prihvaća ove Opće uvjete u cijelosti.

Isporučitelj je dužan, na zahtjev Korisnika, uručiti mu bez naknade ove Opće uvjete.

Korisnik je dužan platiti Isporučitelju cijenu za isporučenu uslugu, po dostavljenom računu u skladu sa Cjenikom usluga.

**IV. MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE OBAVLJANJA DIMNJAČARSKIH POSLOVA**

**Članak 4.**

Isporučitelj usluge je dužan:

 - Redovito čistiti i vršiti kontrolu dimovodnih objekata u stambenim objektima, poslovnim prostorima, postrojenjima i drugim uređajima koji potpadaju pod obavezni pregled i čišćenje

- Očistiti sabiralište čađi u dimnjacima najmanje jedanput godišnje

- U slučaju opasnosti od požara ili opasnosti pod zdravlje ljudi ili imovine građana nastale od posljedice loženja, obaviti dimnjačarske poslove i van radnog vremena, a kada se za to ukaže potreba.

- Dimovodne objekte koje nije moguće valjano očistiti, po potrebi i spaljivati. Spaljivanje se ne smije vršiti za jakog vjetra, ili kada je velika vrućina. Spaljivanje je potrebno prethodno prijaviti DVD na čijem području se nalazi dimovodni objekt koji se spaljuje.

- Pri spaljivanju dimovodnih objekata poduzeti sve mjere opreznosti i o tom obavijestiti Korisnika dimovodnog objekta, te pri spaljivanju moraju biti prisutna dva dimnjačara.

- Nakon spaljivanja dimovodnog objekta dimnjačar je dužan uvjeriti se da je uklonjena sva eventualna opasnost od požara. Čađ koja izgara u spaljivanju ne smije se ostaviti u dimovodnom kanalu, te se mora očistiti, a Korisnik je dužan postaviti kod dimovodnog objekta posudu za odlaganje čađi.

- Ostaviti službenu obavijest o posjetu objektu, ukoliko Korisnika nije zatekao pri posjeti istoga.

- Izvršiti stručni pregled dimovodnih objekata i za njih izraditi katastar dimnjaka. Pri pregledu se mora ustanoviti da li dimovodni objekti odgovaraju zahtjevima koji se odnose na mjere zaštite od požara.

**Članak 5.**

Ako Isporučitelj usluge ustanovi da na dimovodnim objektima postoje nedostatci kao: ispucali zidovi dimnjaka, istrošena vratašca, ugrađeni drveni elementi u zidove dimnjaka, nedostaju dimovodna vratašca, dimnjaci u derutnom stanju, ako su dimnjaci izrađeni od salonitnih cijevi ili je u blizini dimovodnih objekata smješten zapaljiv materijal bilo koje vrste, pozvat će Korisnika dimovodnih objekta da ukloni nedostatke, zapis o nedostacima o stanju dimovodnih objekata upisati u tablet aplikaciju i o tome obavijestiti protupožarnu inspekciju MUP, Policijske uprave Bjelovarsko-bilogorske.

**Članak 6.**

Isporučitelj komunalne usluge dužan je u vremenu od 1. listopada do 31. svibnja vršiti dimnjačarske poslove na slijedeći način:

1. U sezoni grijanja Isporučitelj usluge dužan je Korisniku usluge izvršiti ukupno 8 intervencija (čišćenja ili kontrola).

2. Sabiralište čađi u dimnjacima čiste se prema potrebi, ali najmanje jedanput godišnje.

3. Čišćenje peći od gline, štednjaci u domaćinstvu, metalne peći svih vrsta u stanovima i priključne cijevi tih peći obaveza je Korisnika usluge. Čišćenje tih dimovodnih objekata može obavljati Isporučitelj usluge na zahtjev Korisnika prema cjeniku dimnjačarskih usluga.

Usluge čišćenje dimovodnih objekata Isporučitelj usluge obavlja na zahtjev Korisnika i izvan rokova, uz posebnu naknadu.

 U razdoblju od 1. lipnja.- 30. rujna isporučitelj komunalne usluge dužan je organizirati dežurstva za Korisnike koji koriste dimnjake u ljetnom periodu ili za posebne intervencije.

**Članak 7.**

Isporučitelj usluge je dužan za sve radnje koje izvrši voditi evidenciju na tablet računalima. Korisnik usluge je dužan izvršenu uslugu ovjeriti kroz tablet aplikaciju.

Evidencija se sastoji od - Ime i prezime Korisnika - Datuma čišćenja - Broj dimnjaka - Imena i prezimena dimnjačara koji je izvršio uslugu - Šifra usluge - Opis vrste usluge - Vrijeme izvršenja usluge - Cijene - Potpisa korisnika.

**V. NAČIN OBRAČUNA I PLAĆANJA ISPORUČENE KOMUNALNE USLUGE**

**Članak 8.**

Isporučitelj usluge ima pravo na naknadu za obavljene dimnjačarske poslove sukladno važećem cjeniku.

Za dimnjačarske poslove obavljene na zahtjev Korisnika izvan propisanog radnog vremena, izvan određenih rokova i izvan sezone grijanja naknada se naplaćuje po cjeniku.

Isporučitelj usluge će Korisniku ispostaviti račun.

Isporučitelj usluge će Korisniku ispostaviti račun s dospijećem plaćanja od 15 dana od ispostavljenog računa.

U slučaju zakašnjenja obračunavaju se zakonske zatezne kamate.

Računi se dostavljaju korisniku javne usluge na obračunsko mjesto, a na izričit zahtjev korisnika, na adresu koju on odredi na području Republike Hrvatske.

Na zahtjev korisnika javne usluge Isporučitelj usluge će dostaviti e-račun preko internet bankarstva banke korisnika usluge.

U slučaju da Korisnici usluga ne plate izvršenu uslugu, Isporučitelj usluge će pokrenuti postupak prisilne naplate svojih potraživanja sukladno zakonskim propisima.

**Članak 9.**

Korisnici usluge plaćaju uslugu na temelju važećeg cjenika.

Isporučitelj komunalne usluge dužan je za cjenik dimnjačarskih poslova i za svaku njegovu izmjenu i dopunu pribaviti prethodnu suglasnost općinskog načelnika Općine Šandrovac.

Općinski načelnik dužan se očitovati u roku od 60 dana od dana zaprimanja prijedloga za pribavljanje prethodne suglasnosti.

Ako se općinski načelnik ne očituje u roku od 60 dana smatra se da je suglasnost dana.

**Članak 10.**

Korisnici usluge imaju mogućnost podnošenja pisanih prigovora na ispostavljeni račun za obavljenu javnu uslugu u roku od 8 (osam) dana od zaprimanja računa, u protivnom se smatra da je ispostavljeni račun nesporan a priloženi obračun pravilan.

Isporučitelj usluge će omogućiti Korisniku javne usluge podnošenje pisanog prigovora putem službene mrežne stranice, putem pošte ili elektroničke pošte i bez odgađanja pisanim putem potvrditi njegov primitak.

Navedenu obavijest o načinu podnošenje prigovora Isporučitelj usluge će vidljivo istaknuti na ispostavljenom računu za usluge.

Isporučitelj usluge će u pisanom obliku odgovoriti na prigovore iz stavaka 1, ovoga članka u roku od 15 dana od dana zaprimljenog prigovora.

U slučaju da Korisnik javne usluge nije zadovoljan odgovorom na prigovor te u slučaju da nije primio odgovor na prigovor, može u roku od 8 dana od primanja odgovora na prigovor s kojim nije zadovoljan odnosno 8 dana od isteka roka za primitak odgovora na prigovor, podnijeti reklamaciju / prigovor Povjerenstvu za zaštitu potrošača jedinice lokalne samouprave (dalje:JLS).

Povjerenstvo za zaštitu potrošača JLS je dužno reklamaciju riješiti u roku od 30 (trideset) dana od dana zaprimanja reklamacije te o navedenom rješenju izvijestiti podnositelja prigovora / reklamacije u roku od 15 dana od donošenja odluke po reklamaciji / prigovoru.

Korisnik može u vezi s prigovorom/reklamacijom koja se odnosi na javne usluge, pokrenuti sudski ili izvansudski postupak tek nakon što je iscrpio postupke iz ovoga članka ili postupak utvrđen zakonom kojim se uređuje opći upravni postupak u odnosu na zaštitu od postupanja pružatelja javnih usluga.

**VI. ZAŠTITA PODATAKA**

**Članak 11.**

Osobni podaci korisnika usluge koji su dani Isporučitelju usluge koje isti obrađuje potrebni su u svrhu ispunjenja zakonske obveze Isporučitelja usluge.

Podaci će biti proslijeđeni trećim osoba samo u cilju ispunjavanja svrhe u koju su dani odnosno u slučajevima kada je to nužno sukladno propisima.

Podaci se pohranjuju za sve vrijeme trajanja ugovora, odnosno 5 godina od prestanka ugovora, osim u slučaju kada je vezano uz uslugu pokrenut postupak kod nadležnog tijela ili pred sudom tada se podaci čuvaju do konačnog okončanja predmetnog postupak.

Računovodstvena dokumentacija se čuva sukladno rokovima određenih zakonom.

Nakon isteka navedenih rokova osobni podaci se uništavaju.

**VII. NADZOR NAD OBAVLJANJEM DIMNJAČARSKIH POSLOVA**

**Članak 12.**

Nadzor nad obavljanjem dimnjačarskih poslova obavlja komunalno redarstvo i Policijska uprava Bjelovarsko-bilogorska.

**VIII. ZAVRŠNE ODREDBE**

**Članak 13.**

Ukoliko bilo koja odredba Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta, te u preostalom dijelu ostaje na snazi, a Isporučitelj usluge se obvezuje ništetnu, pobojnu ili neprovedivu odredbu zamijeniti valjanom koja će u najvećoj mjeri omogućiti ostvarivanje cilja koji se želio postići ništetnom, pobojnom ili neprovedivom odredbom.

**Članak 14.**

Na sve što nije izrijekom navedeno u Ugovoru i kao i u ovim Općim uvjetima primjenjuju se Zakon o obveznim odnosima, Zakon o zaštiti potrošača i ostalih mjerodavnih pozitivnih propisa.

**Članak 15.**

Ovi Opći uvjeti objavit će se u Službenom glasilu JLS, na njezinom mrežnim stranicama, te na oglasnoj ploči.

**Članak 16.**

Ovi Opći uvjeti mogu se izmijeniti ili dopuniti u postupku koji je određen za njihovo donošenje.

**Članak 17.**

Ovi Opći uvjeti stupaju na snagu danom \_\_\_\_\_\_\_\_\_\_\_\_\_ 2024. godine

**Dimnjačarstvo Galović**

**vl. Ivan Galović**